দক্ষিণ চট্টগ্রামের বোয়ালখালীর সারোয়াতলিতে স্বদেশি আন্দোলনে অনেকে প্রাণ দিয়েছেন। বিপ্লবী তারকেশ্বর দস্তিদার, কালিপদ চক্রবর্তী, নেপাল চন্দ্র দস্তিদারসহ বহু বিপ্লবীর তীর্থ ছিল সারোয়াতলী। এই গ্রামে ব্রিটিশ আমলে প্রতিষ্ঠিত হয় পূর্ণ সেন উচ্চ বিদ্যালয়। এই বিদ্যালয় তৎকালীন দক্ষিণ চট্টগ্রামে আলো দানের অন্যতম প্রতিষ্ঠান ছিল। স্যার আশুতোষ কলেজেও ছড়িয়েছে শিক্ষার আলো। এই মাটিতেই মুক্তিযোদ্ধা সুজিত নাগ জন্মেছিলেন ১৯৫০ সালের ৩১ আগস্ট। পিতা প্রয়াত মনমোহন নাগ, মাতা প্রয়াত সুষমা নাগের ৬ ছেলে ও ১ মেয়ের মধ্যে কনিষ্ঠ সন্তান তিনি। ব্যক্তি জীবনে দুই সন্তানের জনক তিনি। ছোট ছেলে মিঠুন নাগ ধর্মীয় সাধনা ও মানবসেবায় নিজেকে সঁপেছেন এবং বড় ছেলে পীযুষ নাগ বেসরকারি চাকরির পাশাপাশি সংগীত শিল্পীও। তার স্ত্রী উমা নাগকে হারিয়েছেন ১৯৮৭ সালে।